Falt ut av skiheis i Hemsedal: – Veldig glad for at det går bra med barna
Det var to danske barn på fire og seks år som ble sendt til sykehus etter en ulykke på en skiskole i Hemsedal. Tirsdag rykket nødetatene ut etter to barn som deltok på en skiskole hadde falt ut av en stolheis i Hemsedal.  Barna, som er danske statsborgere, ble hentet av luftambulanse og fraktet til sykehus.  Det ene barnet ble beskrevet som alvorlig skadet. Begge barna vil med all sannsynlighet bli skrevet ut av sykehuset i løpet av onsdagen, forteller seksjonssjef for etterforskning i politiet i Hallingdal Bent Øye til VG. De involverte i ulykken var en gutt på seks år og en jente på fire år, ifølge Øye. Et av barna ble opprinnelig meldt alvorlig skadet, men nå sier seksjonssjefen at dette var feil. – Det har ikke vært noen alvorlige skader, sier Øye. Gutten ble fløyet til Ullevål sykehus, mens jenta ble sendt til Lillehammer sykehus.  Politiet meldte tidlig at de to barna hadde falt flere meter. Øye sier de har hatt tett dialog med pårørende, og at foreldrene er godt ivaretatt.  – Vi er veldig glad for at det har gått bra med barna, både på barnas og foreldrenes vegne.  Seksjonssjef Øye sier Havarikommisjonen undersøker saken. Skiskolen: Ingenting tyder på feil med heisen Øye bekrefter at de to barna deltok på Skistar sin egne skiskole.  Skistar-sjef Andreas Smith-Erichsen sier de følger opp skiskolen i etterkant av hendelsen, men at det er ingen grunn til å tro at det var noen feil med skiheisen – som er splitter ny og åpnet 15. desember – Vi går gjennom hendelsen og diskuterer hva som har skjedd. Så vil vi fatte eventuelle tiltak ut ifra det vi kommer frem til, sier han til VG. – Det aller viktigste er at det har gått bra med de to. Han opplyser også om at heisen går som normalt igjen onsdag. 
To danske barn falt ut av skiheis i Hemsedal tirsdag Barna ble hentet av luftambulanse og fraktet til sykehus En seksåring ble beskrevet som alvorlig skadet, men onsdag sier politiet at dette var feil og at begge barna skal skrives ut fra sykehuset i løpet av dagen Ulykken involverte en ny heis som åpnet 15. desember Havarikommisjonen undersøker nå heisen 